Komatipoort-plaasmoord: ‘Ons is dit aan Deon verskuldig’Deon de Bruyn. Die gesin van Deon de Bruyn (25), wat verlede maand tydens ŉ plaasaanval doodgeskiet is, het hul verligting uitgespreek nadat sy vermeende moordenaars besluit het om nie om borgtog aansoek te doen nie. “Dis ŉ groot verligting dat hulle nog agter tralies is. Ons as gesin is baie verlig daaroor,” het Susan de Bruyn, Deon se ma, aan Maroela Media gesê. Die Laevelder berig Derrick Makamo (24), Rawun Mhlanga (28), Sifiso Madonsela (33), Solomon Msimango (33) en Oscar Chauke (36) het Vrydag in die Komatipoort-landdroshof verskyn waar hulle besluit het om nie om borgtog aansoek te doen nie. Die beskuldigdes word van moord en poging tot moord aangekla en moet weer op 7 September in die hof verskyn. “As gesin sal ons elke hofsaak tot die vonnisoplegging bywoon. Ongeag hoe swaar dit is, is ons dit aan Deon verskuldig. Bowendien is dit in belang van die gemeenskap om die boosdoeners in die tronk te hou,” het De Bruyn gesê. Deon is op 17 Junie op ŉ plaas naby Komatipoort in Mpumalanga doodgeskiet. Hy het saam met Estelle Jansen (59), wat vir hom soos ŉ “tweede ma” was, op die plaas Simonsvlei met suikerriet, mango’s en groente geboer. Estelle was in haar kamer toe ŉ man skielik te voorskyn gekom het. Volgens De Bruyn het Estelle met die aanvaller begin stoei en is hulle by die kamerdeur uit. Deon is net bokant die hart getref en Estelle is drie keer geskiet. Die vyf beskuldigdes is kort ná die voorval in en om Tonga in Mpumalanga vasgetrek. De Bruyn het vroeër gesê Deon was ŉ “jong boer in murg en been”. “Hy was ŉ familiemens. Hy het nie regtig gekuier nie en sy huismense was vir hom baie belangrik. Hy het ŉ passie gehad vir landbou en was mal oor visvang.” Deon laat ook sy pa, Deon sr., broer, Dirk (24), suster, Amerelda Pohl (27), en ouma, Alida Coetsee, agter.